Lauku atbalsta dienests vērš uzmanību noteikumiem, kā tiek aprēķināts atbalsta apmērs par katru saistību gadu pasākumā “Akvakultūra, kas nodrošina vides pakalpojumus.”

1. Noteikumu Nr.171[[1]](#footnote-1) 13.1 apakšpunkts, nosaka, ka Atbalsta saņēmējs atbalstu saņem, ja uzņēmumā saražoto akvakultūras produkciju iepriekšējā pārskata gadā no katra atbalstam pieteiktās dīķu platības hektāra (izņemot platību, kas norādīta kā ziemošanas dīķi) ir pārdevis vidēji vismaz:
	1. 250 *euro* apmērā, ja attiecīgajā gadā vidēji iegūti 200–400 kilogrami produkcijas vidēji no hektāra (zemākā likme);
	2. 400 *euro* apmērā, ja attiecīgajā gadā vidēji iegūti 400–700 kilogrami produkcijas vidēji no hektāra (vidējā likme);
	3. 500 *euro* apmērā, ja attiecīgajā gadā vidēji iegūti 700–1000 kilogrami produkcijas no hektāra (augstākā likme).
2. Noteikumu Nr.171 22. punkts nosaka, ka atbalsta apmēru par pieteikto bioloģiski sertificēto dīķu platību nosaka atbilstoši atbalstam pieteikto dīķu izvietojuma kartei un šādiem uzņēmumā iegūtiem akvakultūras produkcijas vidējiem apjomiem (saskaņā ar nozvejas datiem) atbalstam pieteiktajos dīķos (izņemot mazuļu audzēšanas un ziemošanas dīķus, kā arī attiecīgajā gadā vasarotos dīķus):
	1. 349 *euro* par hektāru, ja gadā iegūti 200–400 kilogrami produkcijas no hektāra (zemākā likme);
	2. 590 *euro* par hektāru, ja gadā iegūti 400–700 kilogrami produkcijas no hektāra (vidējā likme);
	3. 744 *euro* par hektāru, ja gadā iegūti 700–1000 kilogrami produkcijas no hektāra (augstākā likme).
3. No noteikumiem izriet, ka katru saistību gadu, atbalsta pretendentam jāgūst ienākumi no akvakultūras vismaz 250 EUR apmērā par 1ha (izņemot ziemošanas dīķi). Piemēram, ja atbalsta pretendentam ir 50 ha kopplatība un 10 ha no tiem ir ziemošanas dīķi, tad minimālajiem ienākumiem no akvakultūras ir jābūt: 40 ha x 250 EUR = 10 000 EUR.
4. Kā arī tiek ņemts vērā iegūtais vidējais akvakultūras produkcijas apjoms (izņemot mazuļu audzēšanas un ziemošanas dīķus, kā arī attiecīgajā gadā vasarotos dīķus).

*Piemērs Nr.1.* Ja Atbalsta pretendenta iegūtais vidējais blīvums audzēšanas dīķos ir 710 kg/ha, kas saskaņā ar 2.3. apakšpunktā minēto atbilst augstākajai likmei, bet ienākumi no akvakultūras vidēji uz 1 ha ir 420,00 EUR (izņemot ziemošanas dīķu platību), kas saskaņā ar 1.2. apakšpunktā minēto atbilst vidējai likmei, aprēķinā tiek ņemta vērā **vidējā likme.**

*Piemērs Nr.2.* Ja Atbalsta pretendenta iegūtais vidējais blīvums audzēšanas dīķos ir 450 kg/ha, kas saskaņā ar 2.2. apakšpunktā minēto atbilst vidējai likmei, un ienākumi no akvakultūras vidēji uz 1 ha ir 420,00 EUR (izņemot ziemošanas dīķu platību), kas saskaņā ar 1.2. apakšpunktā minēto atbilst vidējai likmei, aprēķinā tiek ņemta vērā **vidējā likme.**

*Piemērs Nr.3.* Ja Atbalsta pretendenta iegūtais vidējais blīvums audzēšanas dīķos ir 250 kg/ha, kas saskaņā ar 2.1. apakšpunktā minēto atbilst zemākajai likmei, un ienākumi no akvakultūras vidēji uz 1 ha ir 420,00 EUR (izņemot ziemošanas dīķu platību), kas saskaņā ar 1.2. apakšpunktā minēto atbilst vidējai likmei, aprēķinā tiek ņemta vērā **zemākā likme.**

1. 2023.gada 4.aprīļa Ministru kabineta noteikumi Nr.171 "Valsts un Eiropas Savienības atbalsta piešķiršanas kārtība pasākumā "Akvakultūra, kas nodrošina vides pakalpojumus"". [↑](#footnote-ref-1)